《上云内帅贾君》
元代·麻革

北极长虹掣，西垣太白高。千年知运圮，四海共兵鏖。

雾黑龙蛇斗，山昏虎豹嘷。石伤填海羽，波动负山鳌。

遗介潜寒渚，惊鼯走夜牢。江山留惨黯，天地入焄蒿。

众折思枝柱，初寒俟茧缫。明良逢庆会，乡曲得名豪。

梁栋因人出，艅艎为世操。安流欣鼓枻，奔浪独能篙。

日出戈挥景，江翻弩射涛。风声连澒洞，裁鉴悉纤毫。

桃李勤封植，茅菅日薙薅。猎场游麂鹿，鱼渚动鳅鱽。

井邑生春色，禾麻饫土膏。民歌乌绕屋，士喜马腾槽。

朔塞閒刁斗，天山拥节旄。岱嵩何落落，江汉自滔滔。

大宝珠仍璧，长城雉与壕。崇牙分棨戟，大壤属鞬櫜。

日月依龙德，风云挟豹韬。夹山群战骑，黑水泳轻舠。

落日观鱼浦，秋风射雉皋。化行家置塾，役简里停鼛。

歌奏投壶室，文閒治狱曹。西庵谈性理，东阁会奇髦。

森爽开璜琥，纵横列雁羔。礼容新泮宇，物性遂庄濠。

牧唱闻朝起，樵音听暮号。孤婴收坎阱，流滞起蓬蒿。

屡下陈蕃榻，谁空北海醪。却军敦礼乐，曹馆富风骚。

客望龙门聚，雏从凤穴翱。世知三窟隘，人可二天逃。

雨露承恩命，山河袭世劳。功名高卫霍，辅弼慕伊咎。

鞍马怜髀肉，簪缨视鬓毛。雅申张仲德，颂入鲁侯昭。

有客伤沦落，无阶写郁陶。太行云羃羃，代北雨骚骚。

去国心将折，怀人首独搔。身如伏枥骥，情似失林猱。

涸辙将安往，穷途况所遭。幸今逢匠石，直欲啖醨糟。

忖己诚无有，登门亦已叨。沐薰良备至，感激欲号咷。

已客冯驩舍，犹伤范叔袍。锷须开匣剑，割欲试铅刀。

杞梓容山木，包羞荐沼芼。每思休困顿，佳荫有兰䔌。

作者简介：临晋人，字信之。隐内乡山中，日以作诗为业，教授以终。人称贻溪先生。有《贻溪集》。